เรื่องร้องเรียน (จราจร,สะพาน,ถนน) วันที่ 2022-06-14 04:59:22 — แขวงลาดกระบัง เขตลาดกระบัง กรุงเทพมหานคร
เรียน   : ท่านผู้ว่าราชการจังหวัดกรุงเทพฯ 
เรื่อง    : ความเดือดร้อนจากความไม่เป็นธรรมในการเวนคืนที่ดินเขตลาดกระบัง

ขอท้าวความปัญหาจุดเริ่มของการเวนคืน  เมื่อ 10 กว่าปีก่อนความเจริญได้เริ่มคืบเข้ามาสู่เขตลาดกระบังของเรา  ความเจริญของชุมชนก็มักจะมาพร้อมปัญหาต่างๆมากมาย   และหนึ่งในนั้นก็มีปัญหารถติดซึ่งเป็นปัญหาใหญ่   ทำให้ประชาชนในพื้นที่เดือดร้อนกันอย่างมาก   จึงมีความพยายามแก้ปัญหาจากภาครัฐ  ซึ่งก็ไม่พ้นการเพิ่มถนน   การจะขยายถนนก็จำเป็นต้องแลกมาด้วยการลดจำนวนที่อยู่อาศัยในบริเวณนั้นเพื่อเพิ่มพื้นที่ถนน  นั้นก็หมายถึงการ “เวนคืน”  ที่ดินที่อยู่อาศัยเพื่อการเพิ่มพื้นที่ถนน  

            มีการเชิญชาวบ้านไปประชุมหาแนวทาง  ซึ่งผมเองก็ได้ไปร่วมประชุมด้วยทุกครั้งและในฐานะประชาชนชาวเขตลาดกระบัง     มีการประชุมกี่ครั้งผมก็ไปทุกครั้ง  เพราะเรามีผลกระทบโดยตรงเป็นชาวบ้านในพื้นที่ๆมีปัญหาจราจรอย่างมาก  โดยการประชุมครั้งนี้ที่ประชุมเห็นสมควรเจาะทะลุซอยโรงน้ำแข็งเก่าให้ไปบรรจบกับถนนหน้ามหาลัย เพื่อช่วยระบายรถจากถนนใหญ่ ก็จะช่วยได้ดีที่ประชุมก็เห็นด้วย  เพราะซอยนั้นผู้อยู่อาศัยไม่กี่รายผลกระทบน่าจะน้อยที่สุด   แต่................หลังจากนั้นเรื่องก็เงียบหายไปนาน  มาอีกครั้งเชิญชาวบ้านไปประชุมรับฟังความคิดเห็นอีกครั้ง ที่นี้มาเป็นโครงการใหญ่เลย  สะพานต่างระดับข้ามจุดที่มีปัญหาจราจร  

           มีเจ้าหน้าที่เดินเข้ามาบอกกับเราว่าว่า    จะมีการ “เวนคืน”  บ้านของเราและบริเวณนี้   สำหรับสร้างทางต่างระดับและขยายถนน  เพื่อแก้ปัญหาจราจรให้แก่ชาวลาดกระบัง  ได้ข่าวแบบนี้ชาวบ้านต่างวิตกกังวลกันอย่างมาก    แต่เวลาผ่านไปโครงการก็ได้เงียบหายไปสักพักใหญ่  ท่ามกลางข่าวที่ว่าโครงการนี้ได้ยกเลิกไปแล้ว  เหตุผลที่เลิกโครงการข่าวลือต่างๆนาๆ  เวลาผ่านไปนานจนประมาณปี 63  มีประกาศว่าบ้านของเราจะถูกเวนคืนเพื่อขยายถนน  ยังคิดว่าจะมาสำรวจหรือเปล่า  เพราะเห็นเรื่องนี้คุยกับชาวบ้านมาเป็น10ปีแล้ว แต่ครั้งนี้ ไม่ใช่อย่างที่เคย  รัฐได้ออกเป็นกฤษฎีกามาเรียบร้อยแล้ว   จนวันที่ 7 ธันวาคม 2564  ได้รับจดหมายแจ้งให้ไปเซ็นสัญญารับค่าทดแทนทรัพย์สินที่ถูกเวนคืน      หลังจากเซ็นไปก็บอกว่าจะนัดให้ไปกรมที่ดินอีกครั้งต้นปี 2565   

ทางกองกรรมสิทธิ์ได้ให้เราไปกรมที่ดิน ในวันที่ 28 เมษายน 2565  ได้ทำสัญญา ที่กรมที่ดินเพื่อให้เจ้าหน้าที่มารังวัด แบ่งโฉนด  ระหว่างนี้ในเจ้าหน้าที่บอกว่าจะตั้งเรื่องเบิกเงินในส่วนค่าทดแทนที่ดินที่เวนคืน 75%  ให้ก่อน  หลังจากรังวันเสร็จจะจ่ายให้อีก 25%     แต่แล้ว 18 พฤษภาคม 2565 ที่ผ่านมานี่  มีเจ้าหน้าที่โทรมาแจ้งกับว่า  คุณจะไม่โดนเวนคืนแล้ว     วิศวกรเขาเปลี่ยนแปลน  เขาแก้แบบใหม่ไม่ต้องเวนคืนแล้วมีความรู้สึกหลายอย่างเข้ามาทันทีคือ 
1.คือดีใจที่บ้านเราจะไม่ถูกเวนคืน   เราจะกลับมาใช้ชีวิตอย่างที่เราตั้งใจ
2.โกรธที่ผ่านมาทำให้เราเหมือนตกนรกมาเป็น10ปี ที่ผ่านมาต้องวุ่นวายกับการจัดการชีวิตและครอบครัวอย่างมากมาย 
3. ในระหว่างที่เราทราบว่าจะมีการเวนคืน   ตึกเราได้ประกอบกิจกรรมโรงพิมพ์  จึงได้มีการมองหาสถานที่ทดแทนร้านเดิมที่จะไม่มีระหว่างที่โดนเวนคืน   เราได้เช่าอาคารและต้องลงเครื่องจักรไปบางส่วนเพื่อให้กิจกรรมดำเนินไประหว่างรอขนย้ายเครื่องจักรไปร้านใหม่  ทำให้มีค่าใช้จ่ายมากมายในระหว่างรอช่วงขั้นตอนของการเวนคืน


                วันที่ 19 พฤษภาคม 2565 เวลา 12.17น. หัวหน้าและเจ้าหน้าที่กองกรรมสิทธิ์  เดินทางมาพบและชี้แจงกับประชาชนลาดกระบัง    เจ้าหน้าที่ 3 คนได้เข้ามาที่ร้าน และมีชาวบ้านอีกหลายบ้านเข้าพูดคุยด้วย  เจ้าหน้าที่ให้เหตุผลว่าที่จะเปลี่ยนแบบการก่อสร้างก็เพราะ  ได้ลงมาสำรวจแล้วชาวบ้านเดือดร้อน จึงมาพิจารณากันว่าจะเปลี่ยนแบบไม่ให้ชาวบ้านเดือดร้อน  เหมือนคิดว่าชาวบ้านจะดีใจ  แต่ไม่เลยเพราะตั้งแต่ได้ข่าวว่าจะมีการเวนคืนบ้านของเราเพื่อสร้างทางต่างระดับนั้น  ชาวบ้านตกใจกันมากกินไม่ได้  นอนไม่หลับ  บ้างกังวลเรื่องที่อยู่  บ้างกังวลที่ทำมาหากิน  เพราะโครงการนี้เกี่ยวข้องกับบ้านกว่า 80 หลังคาเรือน กระทบความเป็นอยู่ของคนเป็นจำนวนมาก ทำไมจึงไม่มีการพูดคุยกับชาวบ้านก่อนเลย  ก่อนจะมีเอกสารทำไมไม่มีการลงพื้นที่คุยกับชาวบ้านก่อนเลย  กฎหมายออกแล้วค่อยแจ้งชาวบ้าน  แล้วชาวบ้านอย่างเราทำอะไรได้ไหม     ดีใจมากที่จะไม่เวนคืนบ้านของพวกเรา  แต่ความเดือดร้อนมันเกิดกับชาวบ้านอย่างมากมายไปแล้ว 
--- หลายบ้านได้จองซื้อที่อยู่ใหม่ ต้องดาวน์ ต้องผ่อน 
----ร้านอาหารที่เปิดบริการมากว่า 40ปี   คนลาดกระบังรู้จักกันทุกคน เป็นตำนานร้านของเราชาวลาดกระบัง  ปิดกิจการไปเป็นปีๆ พนักงานตกงาน ต้องย้ายข้าวของอุปกรณ์ร้านอาหารทุกอย่างออกไปหมด 
----หอพักไม่ได้รับคนอยู่มาเป็นปีๆ  ต้องรื้อเครื่องใช้ไฟฟ้า เฟอร์นิเจอร์ ออกหมด     เตรียมมอบพื้นที่  
----เสียหายมากมายที่เกิดขึ้นใครจะรับผิดชอบ  ไม่นับความเสียหายด้านจิตใจของชาวบ้าน

เรื่องนี้มันจะจบกันแค่การมาบอกแบบนี้ไม่ได้  เพราะชาวบ้านเสียหายกันอย่างมาก  จึงเสนอว่าขอให้ทางช่วยเยียวยากับความเสียหายที่เกิด  คำตอบคือ “ไม่มีในระเบียบ”   สุดท้ายก็ยังไม่มีข้อสรุป  เจ้าหน้าที่ขอนำข้อเสนอไปคุยกับหัวหน้า และจะมาขอนัดประชุมชาวบ้านอีกครั้ง  แต่แล้วเรื่องก็เงียบ ผ่านมาถึงวันนี้ ก็ยังไม่มีการเคลื่อนไหวใดๆ โทรไปก็บอกว่ายังไม่มีอะไรคืบหน้า  โทรถามหลายครั้งเข้าก็ไม่รับสาย เป็นแบบนี้ชาวบ้านเดือดร้อนอย่างมาก

ผมและชาวบ้านเกรงว่าพวกเราจะไม่ได้รับความเป็นธรรม  จึงอยากร้องเรียนมายังท่าน   ขอได้ช่วยนำเสนอความเดือดร้อนของชาวบ้าน  เพื่อให้ได้ความเป็นธรรมกับทุกฝ่ายด้วยครับ ผมขอรับรองว่าเหตุการณ์เหล่านี้เป็นจริงทุกประการ 
  
                                                                                                         จึงเรียนมาเพื่อทราบและขอวิงวอนท่านช่วยแก้ปัญหา


                                                                   		                                       ด้วยความเคารพอย่างสูง

นายทวี อรุโณทัยพิพัฒน์ 
  					   				  โทร. 081-613-8018
                                                                                                          ( ผู้ได้รับความเดือดร้อนจากการเวนคืน)